**Om å gjøre noe man ikke kan**

**Kommuneansatte uten juridisk utdanning foretar hver dag juridiske vurderinger med stor betydning for deg og meg. Det går utover rettssikkerheten vår. Slik kan det ikke være.**

*Av xxxxxxx*

Ville du godtatt at en elektriker gjorde et kirurgisk inngrep på deg? Neppe. Likevel godtar mange av oss, uten å vite det, at ansatte uten tilstrekkelig juridisk utdanning jobber med juridiske problemstillinger i kommuner over hele landet.

Dette kan lede til inhabilitet, rolleblanding og mangelfull håndtering av alt fra byggesaker til barnevern. Dette går ut over rettssikkerheten til innbyggerne.

**Halvparten mangler jurist**   
Problemet er mangel på juridisk kompetanse i mange kommuner. Nesten halvparten av norske kommuner, 45 prosent, har ikke en eneste jurist ansatt (Rambøll 2020).

Dette forteller at kvaliteten på saksbehandlingen vil kunne variere mye fra kommune til kommune. En kvalifisert juridisk vurdering av saker med stor betydning for innbyggerne er dessverre ikke på plass over alt. Dette er en uholdbar situasjon.

Alle innbyggere bør kunne føle seg trygge på at de får de rettighetene loven gir dem, uansett hvilken kommune de bor i. Kommunens saksbehandling og avgjørelse bør være i tråd med loven, uansett hvor i landet du bor. Det handler om folks rettssikkerhet.

Det er avgjørende for innbyggernes rettsikkerhet at kommunene følger lover og regler, og fatter juridisk korrekte vedtak. Feil i saksbehandlingen og feil lovforståelse kan få store konsekvenser for enkeltpersoner. En kvalifisert juridisk vurdering av hver sak er dessverre ikke på plass over alt. Dette betyr at kvaliteten på saksbehandlingen varierer mye fra kommune til kommune.

**Må ha tillit til kommunen**  
Innbyggerne skal kunne ha tillit til at de får de tjenester de etter loven har krav på. Derfor er det nødvendig av både ledelsen i kommunene og bevilgende myndigheter forstår verdien av juridisk kompetanse. Hvis kommunen er for liten eller har for svak økonomi til å ansette en jurist, kan interkommunalt samarbeid om juriststillinger være et alternativ.

Jurister ansatt i kommunen kan redusere omfanget av ressurskrevende tvister med innbyggere og andre private aktører. Kommunen sparer også ressurser ved å unngå unødvendige omgjøringer av vedtak i overordnet forvaltningsorgan eller domstolene.

Dessuten styrker riktig juridisk saksbehandling innbyggernes tillit til kommunen. Hele 70 % av befolkningen har stor tillit til jurister i kommunene (Respons Analyse for Juristforbundet 2020).